Mende-kirjoitus

Mende-kirjoitus eli kikakui on Sierra Leonessa ja Liberiassa puhuttua mandelaista menden kieltä varten laadittu omaperäinen tavukirjoitusjärjestelmä.

Mende-kirjoituksen loi vuonna 1921 räätäli Kisimi Kamara. Hän tunsi vai-kirjoituksen, joka on ilmeisesti toiminut menden kirjoitusjärjestelmän mallina. Arabialaisesta kirjoituksesta on lainattu diakriittisten pistemerkkien käyttö. Mende-kirjoituksen muunnelmat sisältävät 186–192 tavumerkkiä, joista osa on muodostettu diakriittien avulla 42:sta kirjainmerkistä. Mukana on ilmeisesti myös alkuperältään piktografisia merkkejä. Mende-kirjoitusta käytettiin etupäässä yksityisessä kirjeenvaihdossa. Vuoden 1940 jälkeen sen syrjäytti latinalainen kirjaimisto.

Lähteet

Tavukirjoitusjärjestelmät